Document ID: 31993R1948

Padomes Regula (EEK) Nr. 1948/93
(1993. gada 30. jūnijs),
ar kuru groza Regulu (EEK) Nr. 1416/76 par finanšu noteikumiem, ko piemēro Eiropas Profesionālās izglītības attīstības centram
EIROPAS KOPIENU PADOME,
ņemot vērā Eiropas Ekonomikas kopienas dibināšanas līgumu un jo īpaši tā 209. pantu,
ņemot vērā Padomes Regulu (EEK) Nr. 337/75 (1975. gada 10. februāris), ar ko izveido Eiropas Profesionālās izglītības attīstības centru [1], un jo īpaši tās 11. pantu,
ņemot vērā Komisijas priekšlikumu [2],
ņemot vērā Eiropas Parlamenta atzinumu [3],
ņemot vērā Revīzijas palātas atzinumu [4],
tā kā saskaņā ar Eiropas Kopienu vispārējam budžetam piemērojamās 1977. gada 21. decembra Finanšu regulas [5] 130. pantu, finanšu noteikumiem, kas reglamentē Centru, pēc iespējas būtu jātuvinās šīs Finanšu regulas noteikumiem, un tādēļ tie ir jāatjaunina;
tā kā 1975. gada 22. jūlija Līgumā, ar ko groza dažus finanšu noteikumus Eiropas Kopienu dibināšanas līgumā un Līgumā par vienotas Eiropas Kopienu Padomes un vienotas Eiropas Kopienu Komisijas izveidi, tika grozīta procedūra, saskaņā ar kuru Komisiju atbrīvo no atbildības par budžeta izpildi, un visos tekstos, kuros ir atsauce uz Revīzijas padomi, vārdus "Revīzijas padome" aizstāja ar vārdiem "Revīzijas palāta" ;
tā kā atbilstīgi būtu jāgroza Regula (EEK) Nr. 1416/76 [6],
IR PIEŅĒMUSI ŠO REGULU.
1. pants
Ar šo Regulu (EEK) Nr. 1416/76 groza šādi.
1. Minētās regulas 1. panta 2. punktu aizstāj ar šādu 2. un 3. punktu:
"2. Var pieļaut tikai tādus izdevumus, kuru termiņš nepārsniedz saimniecisko gadu.
3. Administratīvos izdevumus, ko rada:
- līgumi, kas noslēgti saskaņā ar vietējo praksi, vai
- līgumu noteikumi, kas jo īpaši attiecas uz aprīkojuma piegādi,
kuru termiņš pārsniedz saimniecisko gadu, iekļauj tā saimnieciskā gada ieņēmumu un izdevumu tāmē, kurā tie izdarīti."
2. Regulas 2. pantu aizstāj ar šādu:
"2. pants
Budžeta asignējumi jāizmanto saskaņā ar pareizas finanšu pārvaldības principiem un jo īpaši ar taupības un izdevumu lietderības principu. Jānorāda skaitļos izteikti mērķi, un jāuzrauga to īstenošana."
3. 3. panta 1. punktu aizstāj ar šādu:
"1. Ievērojot 22. pantu, ieņēmumus un izdevumus pilnā apmērā iekļauj ieņēmumu un izdevumu tāmē un kontos bez savstarpējas koriģēšanas."
4. Minētās regulas 3. panta 2. punktā
a) pirmo daļu aizstāj ar šādu:
"2. Kopējie ieņēmumi sedz kopējos izdevumus.
Tomēr konkrētus ieņēmumus neizmanto nekādiem citiem mērķiem, it sevišķi
- ieņēmumus, kas atvēlēti īpašiem mērķiem, piemēram, ienākumus no fondiem, subsīdijas, dāvanas un novēlējumus,
- ieņēmumus no trešām personām attiecībā uz darbu, kas veikts pēc to lūguma."
b) otrā un trešā daļa kļūst par 3. punktu.
5. Regulas 4. pantu aizstāj ar šādu:
"4. pants
Ieņēmumus un izdevumus var veikt vienīgi, piemērojot kādu pantu ieņēmumu un izdevumu tāmē.
Neskarot 22. pantu, nav atļauts veikt vai pieļaut izdevumus, kas pārsniedz atļautos asignējumus."
6. Regulas 6. pantu aizstāj ar šādu:
"6. pants
Asignējumu izmantošanu reglamentē šādi noteikumi.
1. a) Asignējumi, kas vēl nav izmantoti tā saimnieciskā gada beigās, attiecībā uz kuru tie iegrāmatoti, parasti zaudē spēku;
b) asignējumus, kas attiecas uz darbinieku atalgojumu un piemaksām, nedrīkst pārgrāmatot;
c) asignējumus, kas nav izmantoti līdz 31. decembrim, var pārgrāmatot tikai uz nākamo saimniecisko gadu;
d) asignējumus, kas atbilst maksājumiem, kuri 31. decembrī vēl nav izdarīti saskaņā ar saistībām, kas pienācīgi uzņemtas laikā no 1. janvāra līdz 31. decembrim, automātiski pārgrāmato tikai uz nākamo saimniecisko gadu.
2. Attiecībā uz 1. punkta c) apakšpunktā minētajiem asignējumiem Komisija ne vēlāk kā 15. februārī nosūta budžeta lēmējinstitūcijām tos pienācīgi pamatotos lūgumus pārgrāmatot asignējumus, kurus Centrs tai nosūtījis līdz 1. februārim.
Šādu asignējumu pārgrāmatošanu var ierosināt tikai ārkārtēju iemeslu dēļ, lai apmierinātu neatliekamu vajadzību, ja tas nav iespējams no nākamā saimnieciskā gada asignējumiem. Vispār šāda pārgrāmatošana paredzēta, lai apmierinātu vajadzības, kas parasti attiecas uz iepriekšējo saimniecisko gadu, bet kuras nav bijis iespējams laikus nodrošināt no kredītrīkotāja neatkarīgu iemeslu dēļ.
Eiropas Parlaments apspriežas ar Padomi un pieņem lēmumu par šiem pārgrāmatošanas lūgumiem.
Ja budžeta lēmējinstitūcijas sešās nedēļās nav pieņēmušas lēmumu, pārgrāmatošanas lūgumu uzskata par apstiprinātu.
3. Automātiski pārgrāmato neizmantotos ieņēmumus un asignējumus, kas 31. decembrī vēl ir pieejami un kas rodas no 3. panta 2. punktā minētajiem ziedojumiem.
4. Gada beigās spēku zaudē šādi asignējumi:
a) iepriekšējā saimnieciskā gada asignējumi:
- asignējumi, kas pārgrāmatoti ar 1. punkta c) apakšpunktā noteikto lēmumu un kas nav ne izmantoti, ne izmaksāti,
- asignējumi, kas automātiski pārgrāmatoti saskaņā ar 1. punkta d) apakšpunktu un nav izmaksāti,
b) saimnieciskā gada asignējumi, kas nav pārgrāmatoti.
5. Komisijas zināšanai līdz 1. martam iesniedz automātiski pārgrāmatojamo asignējumu sarakstu. Komisija nosūta šo sarakstu zināšanai Eiropas Parlamentam un Padomei.
6. Ieņēmumu un izdevumu tāmes izpildes vajadzībām katrā kārtējā saimnieciskā gada kontu pantā attiecībā uz katru budžeta posteni atsevišķi uzrāda pārgrāmatoto asignējumu izmantojumu."
7. Regulas 7. pantu papildina ar šādu daļu:
"Izdevumi sakarā ar nomu vai konkrēti ar to saistīti izdevumi, kas maksājami avansā saskaņā ar likumā vai līgumos ietvertajiem noteikumiem, no 20. decembra var būt pamats maksājumiem, kas jāveic no nākamā saimnieciskā gada asignējumiem."
8. Regulas 8. pantu aizstāj ar šādu:
"8. pants
1. Ja saimnieciskā gada sākumā ieņēmumu un izdevumu tāme nav pieņemta galīgi, izdevumu saistībām un maksājumiem, kuri principā jau apstiprināti pēdējā attiecīgi pieņemtajā ieņēmumu un izdevumu tāmē, piemēro Eiropas Ekonomikas kopienas dibināšanas līguma 204. pantu.
Izdevumu posteni uzskata par principā apstiprinātu pēdējā attiecīgi pieņemtajā tāmē, ja tas būtu varējis tikt iekļauts īpašā budžeta pozīcijā saskaņā ar attiecīgo saimniecisko gadu.
2. Maksājumus var veikt ik mēnesi attiecībā uz jebkuru nodaļu, nepārsniedzot vienu divpadsmito daļu no kopējiem asignējumiem, kas attiecībā uz iepriekšējo saimniecisko gadu ierakstīti attiecīgajā nodaļā, un ņemot vērā veiktos pārskaitījumus, ja vien šā pasākuma rezultātā Centra rīcībā kādā mēnesī netiek nodoti asignējumi, kuri pārsniedz vienu divpadsmito daļu no subsīdijas kopsummas, kas Centram paredzēta budžeta projektā vai, ja tāda nav, provizoriskajā Kopienu budžeta projektā. Var uzņemties saistības attiecībā uz jebkuru nodaļu, nepārsniedzot vienu ceturto daļu no kopējiem asignējumiem, kas attiecībā uz iepriekšējo saimniecisko gadu ierakstīti attiecīgajā nodaļā, ņemot vērā visus veiktos pārskaitījumus, pieskaitot vienu divpadsmito daļu par katru pilnu mēnesi, un nepārsniedzot subsīdiju kopsummu, kas Centram paredzēta budžeta projektā vai, ja tāda nav, provizoriskajā Kopienu budžeta projektā.
3. Pēc Administratīvās padomes lūguma, ņemot vērā administratīvās vajadzības, Komisija var vienlaicīgi pieļaut divas vai vairākas provizoriskās divpadsmitās daļas ar noteikumu, ka katrai nodaļai atļautā summa nepārsniedz maksimālo ikgadējo ierobežojumu, kas noteikts 2. punktā.
4. Ja divu vai vairāku provizorisko divpadsmito daļu atļauja attiecībā uz konkrētu nodaļu, kas piešķirta 3. punktā minētajos apstākļos, nesedz izdevumus, kas vajadzīgi, lai novērstu Centra darbības pārtraukumu konkrētajā jomā, izņēmuma kārtā saskaņā ar to pašu procedūru var atļaut pārsniegt 3. punktā paredzēto kopsummu ar noteikumu, ka netiek pārsniegta iepriekšējā gada ieņēmumu un izdevumu tāmē paredzētā asignējumu kopsumma."
9. Svītro 9. pantu.
10. Regulas 10. pantu aizstāj ar šādu:
"10. pants
Ieņēmumu un izdevumu tāmi sastāda ECU. ECU vērtība un kārtība tā konvertēšanai valstu valūtās ir noteikta Finanšu regulā, kas ir piemērojama Eiropas Kopienu vispārējam budžetam."
11. Regulas 11. panta 2. punkta pirmo daļu aizstāj ar šādu tekstu:
"2. Nenovēršamu, ārkārtēju vai neparedzētu apstākļu gadījumā Centra Administratīvā padome var nosūtīt Komisijai papildinājumus vai grozījumus aprēķinos. Tos iesniedz un pieņem tāpat un saskaņā ar to pašu procedūru kā tāmi, uz kuru tie attiecas. Tie ir jāpamato, atsaucoties uz minēto tāmi."
12. Regulas 14. pantu papildina ar šādu daļu:
"Tāmi un amatu sarakstu publicē Eiropas Kopienu Oficiālajā Vēstnesī reizē ar Kopienu budžetu."
13. Regulas 15. pantu aizstāj ar šādu:
"15. pants
Ieņēmumu un izdevumu tāmi iedala sadaļās, nodaļās, pantos un posteņos atbilstīgi ieņēmumu un izdevumu veidam vai paredzētajam mērķim, izmantojot decimālo klasifikācijas sistēmu.
Tajā norāda:
1) attiecībā uz ieņēmumu tāmi:
a) ieņēmumus attiecībā uz konkrēto saimniecisko gadu;
b) ieņēmumus, kuri ierakstīti attiecībā uz iepriekšējo saimniecisko gadu un ieņēmumus, kas konstatēti attiecībā uz pēdējo saimniecisko gadu, kura konti ir slēgti;
c) attiecīgas piezīmes par katru ieņēmumu pozīciju;
2) attiecībā uz izdevumu tāmi:
a) attiecīgajā saimnieciskajā gadā pieejamos asignējumus, sadalot tos pa sadaļām, nodaļām, pantiem un posteņiem;
b) iepriekšējā saimnieciskajā gadā pieejamos asignējumus un faktiskos izdevumus pēdējā saimnieciskajā gadā, kura konti ir slēgti, un kas palielināti par pārgrāmatotajām summām, piemērojot tādu pašu sadalījumu;
c) attiecīgas piezīmes par katru apakšiedaļu;
d) pielikumā - štata plānu, kas nosaka pastāvīgo un pagaidu amatu skaitu katrai pakāpei katrā kategorijā, uzrādot iepriekšējam gadam apstiprināto amatu skaitu."
14. Regulas 16. pantu aizstāj ar šādu:
"16. pants
Štata plāns, ko noteikušas budžeta lēmējinstitūcijas, ir ierobežojums, kas Centram ir obligāti jāievēro; nevienu nevar iecelt amatā, pārsniedzot šo ierobežojumu.
Ja ar direktora atļauju darbinieki strādā pusslodzi saskaņā ar 29.a pantu Padomes Regulā (EOTK, EEK, EAEK) Nr. 1859/76 (1976. gada 29. jūnijs), kas paredz Eiropas Profesionālās izglītības attīstības centra darbinieku nodarbināšanas kārtību [7], stāvokli var izlīdzināt, pieņemot darbā citus darbiniekus ar tādiem ierobežojumiem, ko atbilstīgi budžeta izstrādes procedūrai noteikusi budžeta lēmējinstitūcija."
15. Regulas 17. pantu aizstāj ar šo:
"17. pants
Ieņēmumu un izdevumu tāmi izpilda saskaņā ar principu, ka kredītrīkotāji un grāmatveži ir dažādas personas.
Asignējumus pārzina kredītrīkotājs, kas vienīgais ir pilnvarots uzņemties saistības attiecībā uz izdevumiem, konstatēt iekasējamos prasījumus un izdot atgūšanas rīkojumus un maksājuma rīkojumus. Iekasēšanas un maksājuma darbības izdara grāmatvedis. Kredītrīkotāja, finanšu kontroliera un grāmatveža pienākumi cits ar citu nav savienojami."
16. Regulas 18. pantu aizstāj ar šādu:
"18. pants
Centra Administratīvā padome atbild par ieņēmumu un izdevumu tāmes izpildi saskaņā ar šo regulu, nepārsniedzot piešķirtos asignējumus.
Izņemot gadījumus, kas paredzēti 23., 30., 38. un 41. pantā un kas saistīti ar lēmumiem, ar kuriem atceļ finanšu kontroliera lēmumus, Administratīvā padome deleģē savas pilnvaras saskaņā ar nosacījumiem, kas tai jāparedz, un ar ierobežojumiem, ko tā nosaka pilnvarojumā, kuru paziņo pilnvarotajam, grāmatvežiem, finanšu kontrolierim un Revīzijas palātai.
Pilnvarotie drīkst rīkoties tikai saskaņā ar pilnvarām, kas tiem nepārprotami dotas."
17. Pēc 18. panta iekļauj šādu pantu:
"18a pants
Ja ieņēmumu un izdevumu operācijas vada ar integrētām datoru sistēmām, VI sadaļas II un III iedaļas noteikumus piemēro, ņemot vērā datorizētas vadības iespējas un prasības. Tādēļ:
- apliecinošie dokumenti var palikt pie kredītrīkotāja vai grāmatveža pārbaudes nolūkos,
- parakstus un apstiprinājumus var pievienot attiecīgā elektroniskā formā.
Nosacījumus šā panta izpildei nosaka 76. pantā paredzētie izpildes noteikumi."
18. Regulas 19. pantu aizstāj ar šādu:
"19. pants
Komisijas finanšu kontrolieris atbild par visu izdevumu saistību un maksājumu pārbaudi, kā arī par visu Centra ieņēmumu konstatēšanu un iekasēšanu saskaņā ar 2. pantā noteiktajiem principiem.
Uzraudzību šī amatpersona īsteno, pārbaudot izdevumu un ieņēmumu dokumentāciju; vajadzības gadījumā šo pārbaudi veic uz vietas.
Finanšu kontrolierim pienākumu izpildē var palīdzēt viens vai vairāki finanšu kontroliera palīgi.
Ar finanšu kontrolieri obligāti ir jākonsultējas par Centra grāmatvedības sistēmu izveidi. Viņam ir pieejami šo sistēmu dati."
19. Regulas 20. pantā:
a) pēc otrās daļas iekļauj šādu daļu:
"Viņš atbild par 66. un 67. pantā paredzēto finanšu pārskatu sagatavošanu";
b) iekļauj šādu daļu:
"Īpašos noteikumus, ko piemēro grāmatvedim un grāmatveža palīgiem, izklāsta 76. pantā paredzētajos izpildes noteikumos."
20. Regulas 21. pantā iekļauj šādu punktu:
"4.a Asignējumus drīkst pārskaitīt tikai uz tām budžeta pozīcijām, kurām izdevumu tāmē atļauti asignējumi vai pielikti atgādinājumi."
21. Regulas 22. panta b) un c) punktu aizstāj ar šādu:
"b) atbilstoši pozīcijai, kurā bija paredzēti sākotnējie izdevumi, var izmantot šādas pārgrāmatotās summas:
- ieņēmumus no atmaksātām summām, kas nepareizi izmaksātas no ieņēmumu un izdevumu tāmē iekļautajiem asignējumiem,
- ieņēmumus no preču piegādēm, pakalpojumiem un darba, kas veikts citu iestāžu vai organizāciju labā, to skaitā kompensācijas, ko veikušas šādas iestādes vai organizācijas attiecībā uz komandējuma naudām, kuras izmaksātas to vārdā,
- saņemtos apdrošināšanas maksājumus,
- ieņēmumus no maksājumiem, kas saistīti ar iznomāšanu,
- ieņēmumus no publikāciju un filmu pārdošanas,
- atmaksājumus, ko dalībvalstis veikušas saskaņā ar noteikumiem Protokolā par privilēģijām un neaizskaramību Eiropas Kopienās attiecībā uz nodokļiem, kas iekļauti Centram sniegto preču vai pakalpojumu cenā,
- ieņēmumus no preču piegādēm, pakalpojumiem un darba, kas veikts par maksu,
- ieņēmumus, kas rodas, pārdodot transportlīdzekļus, aprīkojumu un iekārtas, kā arī tehniskiem un zinātniskiem mērķiem domātu aparatūru, aprīkojumu un materiālus, ko maina vai nodod lūžņos.
Šīs pārgrāmatotās summas jāizmanto līdz nākamā saimnieciskā gada beigām pēc tā saimnieciskā gada, kurā attiecīgais ieņēmums iekasēts.
Kontu plānā iekļauj pagaidu kontus, lai reģistrētu ieņēmumus un izdevumus, kas saistīti ar pārgrāmatoto summu izmantošanu;
c) korekcijas var izdarīt sakarā ar valūtas kursa atšķirībām, kas rodas, veicot budžeta operācijas. Gada bilancē iekļauj galīgos ienākumus vai zaudējumus."
22. Regulas 23. pantu aizstāj ar šādu:
"23. pants
1. Par pasākumiem, kas var radīt vai grozīt kādu Centra parāda saistību, kredītrīkotājam vispirms jāiesniedz priekšlikums. Šādus priekšlikumus nosūta finanšu kontrolierim apstiprināšanai un grāmatvedim pagaidu reģistrācijai. Priekšlikumos jo īpaši norāda ieņēmumu veidu, paredzēto summu un posteni, kurā tie jāiegrāmato, kā arī debitora nosaukumu un galvenos datus par to. Pēc finanšu kontroliera apstiprinājuma tos reģistrē. Finanšu kontroliera apstiprinājums ir vajadzīgs, lai konstatētu, ka:
a) ieņēmumi ir iegrāmatoti pareizajā postenī;
b) priekšlikums ir pareizs un atbilst attiecīgiem noteikumiem, jo īpaši noteikumiem ieņēmumu un izdevumu tāmē un noteikumiem, kas attiecas uz Centru, kā arī visiem lēmumiem, kas pieņemti, lai īstenotu attiecīgos noteikumus, un pareizas finanšu pārvaldības principiem, kas minēti 2. pantā.
Finanšu kontrolieris var liegt apstiprinājumu. Administratīvā padome ar pienācīgi pamatotu lēmumu un uzņemoties pilnu atbildību var anulēt šo noraidījumu. Šis lēmums ir galīgs un saistošs; to dara zināmu finanšu kontrolierim. Administratīvā padome viena mēneša laikā informē Revīzijas palātu par visiem šādiem lēmumiem.
2. Kompetentais kredītrīkotājs attiecībā uz katru konstatēto parādu sagatavo piedziņas rīkojumu, kuru kopā ar apliecinošiem dokumentiem nosūta finanšu kontrolierim iepriekšējai apstiprināšanai. Šādus piedziņas rīkojumus pēc finanšu kontroliera apstiprinājuma reģistrē grāmatvedis.
Finanšu kontroliera apstiprinājums ir vajadzīgs, lai konstatētu, ka:
a) ieņēmumi ir iegrāmatoti pareizajā postenī;
b) rīkojums ir pareizs un atbilst attiecīgajiem noteikumiem;
c) apliecinošie dokumenti ir pareizi;
d) dati par debitoru ir pareizi;
e) termiņš ir norādīts;
f) ir piemēroti 2. pantā minētie pareizas finanšu pārvaldības principi;
g) ir pareizs piedzenamās summas lielums un valūta.
Ja finanšu kontrolieris apstiprinājumu atsaka, piemēro 1. punkta otro daļu."
23. Regulas 24. pantu aizstāj ar šādu:
"24. pants
1. Grāmatvedis atbild par piedziņas rīkojumu pienācīgu sastādīšanu.
Viņš ar pienācīgu rūpību gādā, lai Centra resursi tiktu atgūti termiņā, kas norādīts piedziņas rīkojumos, un nodrošina Centra tiesību aizsardzību.
Grāmatvedis informē kredītrīkotāju un finanšu kontrolieri par jebkuriem ieņēmumiem, kas nav iekasēti noteiktajā termiņā.
2. Ja kredītrīkotājs atsakās no tiesībām piedzīt konstatētu parādu, viņš vispirms nosūta anulēšanas priekšlikumu finanšu kontrolierim apstiprināšanai un grāmatvedim zināšanai.
Finanšu kontroliera apstiprinājuma mērķis ir konstatēt, ka atteikšanās ir pareiza un atbilst 2. pantā minētajiem pareizas finanšu pārvaldības principiem. Attiecīgo priekšlikumu reģistrē grāmatvedis.
Ja finanšu kontrolieris nedod apstiprinājumu, Administratīvā padome, ar pienācīgi pamatotu lēmumu un uzņemoties pilnu atbildību, var anulēt šo noraidījumu. Šis lēmums ir galīgs un saistošs; to nosūta finanšu kontrolierim zināšanai.
Administratīvā padome viena mēneša laikā informē Revīzijas palātu par visiem šādiem lēmumiem.
Kad finanšu kontrolieris atklāj, ka nav sastādīts kāds dokuments, ar kuru konstatē parādu, vai ka nav piedzīta kāda parāda summa, viņš par to informē Administratīvo padomi."
24. Regulas 27. panta 2. punktu aizstāj ar šādu:
"2. Šā panta 1. punkta izpildes nosacījumus paredz 76. pantā minētie izpildes noteikumi. Šie nosacījumi nodrošina saistību un atļauju precīzu uzskaiti atbilstīgi faktiskajām vajadzībām.";
25. Regulas 28. pantu aizstāj ar šādu:
"28. pants
Neskarot 18.a panta noteikumus, saistību priekšlikumus kopā ar apliecinošajiem dokumentiem nodod finanšu kontrolierim un grāmatvedim; tajos jo īpaši norāda izdevumu mērķi, paredzēto summu, ja iespējams, attiecīgo valūtu, budžeta posteni, kurā tie ir jāieraksta, kā arī kreditora nosaukumu un galvenos datus par to; pēc finanšu kontroliera apstiprinājuma tos reģistrē saskaņā ar 76. pantā paredzētajiem izpildes noteikumiem.";
26. Regulas 29. pantā:
a) ar šo aizstāj d) punktu:
"d) ir piemēroti 2. pantā minētie pareizas finanšu pārvaldības principi";
b) otro daļu aizstāj ar šādu:
"Apstiprinājums nedrīkst būt ar nosacījumiem".
27. Regulas 30. panta trešās daļas pēdējo teikumu aizstāj ar šādu:
"Administratīvā padome mēneša laikā informē Revīzijas palātu par visiem šādiem lēmumiem."
28. (Šis 33. panta grozījums neietekmē angļu tekstu.)
29. a) (Šis 34. panta grozījums neietekmē angļu tekstu.);
b) ar šo aizstāj 34. panta pirmās daļas trešo ievilkumu:
"- maksājamā summa (ar cipariem un vārdiem), kas izteikta ECU vai valsts valūtā,"
30. (Šis 35. panta grozījums neietekmē angļu tekstu.)
31. Regulas 36. pantu aizstāj ar šādu:
"36. pants
1. Gadījumā, kad maksājumus veic pa daļām, pirmajam maksājuma rīkojumam pievieno dokumentus, kuros konstatēts kreditora prasījums samaksāt attiecīgo daļu. Nākamajos maksājuma rīkojumos atsaucas uz jau iesniegtajiem apliecinošajiem dokumentiem un min pirmā maksājuma rīkojuma numuru.
2. Kredītrīkotājs var piešķirt personālam avansus, ja to īpaši paredz kāds regulas noteikums.
Kredītrīkotājs var piešķirt avansus, lai segtu izdevumus, kas kādam darbiniekam ir jāveic Centra vārdā.
Izņemot 43. pantā minētos avansu kontus, avansus var izmaksāt tikai tad, ja tos iepriekš apstiprinājis finanšu kontrolieris."
32. Regulas 37. pantu aizstāj ar šādu:
"37. pants
Neskarot 18.a panta noteikumus, maksājuma rīkojumus nosūta finanšu kontrolierim iepriekšējai apstiprināšanai.
Šāda iepriekšēja apstiprināšana ir vajadzīga, lai konstatētu, ka:
a) maksājuma rīkojums izdots pareizi;
b) maksājuma rīkojums atbilst izdevumu saistībām un tajā norādītā summa ir pareiza, ņemot vērā 2. pantā minētos pareizas finanšu pārvaldības principus un prasības;
c) izdevumi ierakstīti pareizajā postenī;
d) asignējumi ir pieejami;
e) apliecinošie dokumenti ir pareizi;
f) saņēmējs ir pareizi nosaukts un galvenie dati par to ir pareizi."
33. (Šis 39. panta grozījums neietekmē angļu tekstu.)
34. Ar šo aizstāj 42. panta otro daļu.
"Šādu kontu atvēršanas, pārvaldīšanas un izmantošanas procedūru nosaka 76. pantā paredzētie izpildes pasākumi. Šajos pasākumos jo īpaši norāda, kuri maksājumi noteikti jāveic ar čeku vai pasta vai bankas pārveduma rīkojumu, un paredz, ka uz čeka un pasta vai bankas pārveduma rīkojuma ir divu pienācīgi pilnvarotu amatpersonu paraksti, no kuriem viens noteikti ir grāmatveža, grāmatveža palīga vai avansa konta pārziņa paraksts."
35. Regulas 43. pantu aizstāj ar šādu:
"43. pants
Konkrētu kategoriju izdevumu maksājumiem saskaņā ar 76. pantā paredzētajiem izpildes pasākumiem var izveidot avansa kontus.
Tikai grāmatvedis drīkst papildināt avansa kontus, izņemot īpašus apstākļus, kas paredzēti šīs regulas izpildes noteikumos.
Izpildes noteikumos jo īpaši ir jābūt noteikumiem attiecībā uz
- avansa kontu pārziņu iecelšanu,
- katra apmaksājamā izdevuma veidu un maksimālo summu,
- maksimālo summu, ko var piešķirt avansā,
- laiku, kurā jāiesniedz apliecinošie dokumenti,
- avansa kontu pārziņu atbildību."
36. Pēc 43. panta iekļauj šādu iedaļu:
"III a IEDAĻA
AMATU VADĪBA
43.a pants
1. Izveido:
a) lietu, kurā uzrādīti amati un iekļauti darba apraksti katram A kategorijas amatam;
b) organizācijas shēmu ar sīkāku aprakstu par katras administratīvās vienības uzdevumiem.
2. Ja kādam amatam ieņēmumu un izdevumu tāmē pievieno atzīmi "likvidēt", tad, šai amata vietai atbrīvojoties, jaunu darbinieku tajā nevar pieņemt."
37. Regulas 44. panta 1. punktu aizstāj ar šādu:
"1. Līgumus par ēku vai preču pirkšanu vai nomu, pakalpojumu sniegšanu vai būvdarbu izpildi slēdz rakstiski. Izņemot līgumus par uzceltas ēkas pirkšanu vai par ēkas iznomāšanu, visus šādus līgumus slēdz pēc atklāta konkursa vai slēgta konkursa sarīkošanas.
Tomēr 46. pantā minētajos apstākļos līgumus var arī slēgt, individuāli vienojoties.
Gadījumos, kas paredzēti 50. pantā, līgumus var slēgt, pamatojoties uz faktūrrēķinu vai rēķinu."
38. Regulas 46. panta a) punktu aizstāj ar šādu:
"a) ja līgumā par preču pirkšanu vai nomu, par pakalpojumu sniegšanu vai būvdarbiem paredzēta summa, kas nepārsniedz ierobežojumu, kurš noteikts izpildes noteikumos, kas paredzēti 126. pantā Finanšu regulā, kura piemērojama vispārējam Kopienu budžetam, Centram tomēr cik iespējams un ar visiem attiecīgajiem līdzekļiem jānodrošina piegādātājiem, kas varētu piegādāt attiecīgās preces un sniegt konkrētos pakalpojumus, konkurences iespēja."
39. Regulas 48. pantu aizstāj ar šādu:
"48. pants
Līgumus, kas pārsniedz summu, kura noteikta izpildes noteikumos, kas paredzēti 126. pantā Finanšu regulā, kura piemērojama vispārējam Kopienu budžetam, apstiprina Administratīvā padome."
40. Minētās regulas 49. panta trešajā daļā vārdus "pārsniedz 100000 norēķinu vienību" aizstāj ar vārdiem pārsniedz ierobežojumu, kas noteikts izpildes noteikumos, kuri paredzēti 126. pantā Finanšu regulā, kas piemērojama vispārējam Kopienu budžetam.
41. Regulas 50. pantu aizstāj ar šādu:
"50. pants
Līgumus var slēgt, pamatojoties uz faktūrrēķinu vai rēķinu, ja paredzētā preču, pakalpojumu vai darbu vērtība nepārsniedz vispārējam Kopienu budžetam piemērojamās Finanšu regulas 126. pantā paredzētajos izpildes noteikumos minētos ierobežojumus."
42. Regulas 51. pantu aizstāj ar šādu:
"51. pants
Slēdzot šajā regulā minētos līgumus, Centram ir jāievēro direktīvas, ko Padome pieņēmusi, piemērojot Līgumu valsts pasūtījumu, piegāžu un pakalpojumu jomā, kad attiecīgās summas sasniedz vai pārsniedz ierobežojumus, kas paredzēti attiecīgajās direktīvās."
43. Regulas 52. pantu aizstāj ar šādu:
"52. pants
Pēc Komisijas izstrādātā parauga kārto inventāra sarakstu, kurā uzrādīts visa Centram piederošā kustamā un nekustamā īpašuma daudzums un vērtība. Šajā inventāra sarakstā iekļauj tikai to kustamo īpašumu, kura vērtība pārsniedz vērtību, kas minēta izpildes noteikumos, kuri paredzēti 76. pantā.
Centrs gādā, lai tā dienesti pārbaudītu, vai ieraksti inventāra sarakstā atbilst faktiem."
44. Regulas 54. panta pirmo daļu aizstāj ar šādu:
"Ja kādā inventāra sarakstā ierakstītā manta ir pārdota, atdota bez maksas, izmesta, iznomāta vai nav atrodama tāpēc, ka pazaudēta, nozagta vai citu iemeslu dēļ, kredītrīkotājs sastāda ziņojumu vai aktu, un to apstiprina finanšu kontrolieris."
45. Regulas 56. pantu aizstāj ar šādu:
"56. pants
Ierakstus kontos veic ECU, izmantojot divkāršā ieraksta metodi, par pamatu ņemot kalendāro gadu. Tajos uzrāda visus attiecīgā saimnieciskā gada ieņēmumus un izdevumus; to atbilstību patiesībai apliecina attiecīgi dokumenti. Ierakstus kontos papildus var veikt arī tās valsts valūtā, kurā atrodas Centra mītne.
Ieņēmumu un izdevumu pārskatu un bilanci sagatavo ECU."
46. Regulas 57. pantu aizstāj ar šādu:
"57. pants
Kontu plānā skaidri nošķir budžeta kontus un bilances kontus.
Tam ir divas daļas:
a) budžeta izdevumu un ieņēmumu konti, kuros sīki atspoguļota ieņēmumu un izdevumu tāmes izpilde;
b) bilances konti, kuros uzrādīti Centra aktīvi.
Šie konti atspoguļo Centra juridisko saistību paredzamo ietekmi.
Pēc šiem kontiem var sastādīt gada aktīvu bilanci un ikmēneša ieņēmumu un izdevumu pārskatu pa nodaļām un pantiem.
Šos pārskatus nosūta finanšu kontrolierim, kredītrīkotājam un Revīzijas palātai."
47. Regulas 58. pantu aizstāj ar šādu:
"58. pants
Visus avansus, kas nav parastie avansi un ko periodiski pārbauda no jauna, grāmato pagaidu kontā un dzēš ne vēlāk kā saimnieciskā gada laikā pēc šāda avansa izmaksas.
Tomēr 36. panta 2. punkta otrajā daļā minētos avansus parasti dzēš sešas nedēļas pēc tā projekta izpildes, kuram tie piešķirti."
48. Regulas 59. pantu aizstāj ar šādu:
"59. pants
Kontu plāna izveides un darbības sīki izstrādātus nosacījumus attiecībā uz budžeta izpildes darbībām un darbībām ar aktīviem, paredz 76. pantā minētie izpildes noteikumi."
49. 61. pantā:
a) vārdus "prasījumu akti" aizstāj ar vārdiem "piedziņas rīkojumi". (Turpmākie grozījumi neietekmē angļu tekstu.);
b) pievieno šādu punktu:
"To pašu piemēro arī tad, ja viņi nav izdevuši maksājuma rīkojumus vai to izdošanu ir nepamatoti novilcinājuši, tā pakļaujot Centru trešo personu civiltiesiskām prasībām."
50. Regulas 62. pantu aizstāj ar šādu:
"62. pants
1. Grāmatvežus un grāmatvežu palīgus var saukt pie disciplināras atbildības un attiecīgā gadījumā piedzīt kompensāciju par maksājumiem, ko viņi veikuši, neievērojot 40. panta trešo daļu.
Viņus var saukt pie disciplināras atbildības un likt viņiem maksāt kompensāciju par viņiem uzticēto līdzekļu, aktīvu un dokumentu zudumu vai bojājumu, ja to izraisījusi viņu tīša kļūda vai rupja nevērība.
Ar tādiem pašiem nosacījumiem viņi atbild par to, lai būtu pareizi izpildīti rīkojumi, ko viņi saņēmuši attiecībā uz banku kontu un pasta norēķinu kontu izmantošanu un pārvaldību, un jo īpaši:
a) ja ienākumi vai maksājumi, ko viņi veic, neatbilst summām atbilstīgajos piedziņas rīkojumos vai maksājuma rīkojumos;
b) ja viņi izdara maksājumus personām, kas nav tiesīgas tos saņemt.
2. Avansa fondu pārziņus var saukt pie disciplināras atbildības un attiecīgā gadījumā likt tiem maksāt kompensāciju šādos gadījumos:
a) ja viņi nevar uzrādīt atbilstīgu rīkojumu un pienācīgus dokumentus par viņu izdarītajiem maksājumiem;
b) ja viņi izdara maksājumus personām, kas nav tiesīgas tos saņemt.
Viņus var saukt pie disciplināras atbildības un likt maksāt kompensāciju par viņiem uzticēto līdzekļu, aktīvu un dokumentu zudumu vai bojājumu, ja to izraisījusi tīša viņu kļūda vai rupja nevērība.
3. Grāmatvedis, grāmatveža palīgi un avansa fondu pārziņi apdrošinās pret risku, ko viņi uzņemas saskaņā ar šo pantu.
Centrs sedz ar to saistītās apdrošināšanas izmaksas."
51. Regulas 63. pantu aizstāj ar šādu:
"63. pants
Kredītrīkotāju, grāmatvežu, grāmatvežu palīgu un avansu pārziņu finansiālo un discplināro atbildību var noteikt saskaņā ar Regulas Nr. 1859/76 noteikumiem."
52. Regulas 65. pantu aizstāj ar šādu:
"65. pants
Administratīvā padome katru gadu sagatavo Centra ieņēmumu un izdevumu pārskatu.
Ieņēmumu un izdevumu pārskatā atspoguļo visas iepriekšējā saimnieciskajā gadā notikušās ieņēmumu un izdevumu operācijas. To iesniedz tādā pašā formā un ar tām pašām apakšiedaļām kā ieņēmumu un izdevumu tāmi.
Ieņēmumu un izdevumu pārskats seko attiecīgajā gadā īstenotās finanšu vadības analīzei. Centrs, sagatavojot šo analīzi, sniedz ziņas par 2. pantā minēto principu un mērķu īstenojumu."
53. Regulas 66. pantu aizstāj ar šādu:
"66. pants
Ieņēmumu un izdevumu pārskatā ietver šādas tabulas, kas sadalītas saskaņā ar Centra ieņēmumu un izdevumu tāmes nomenklatūru:
1) ieņēmumu tabulu, kurā atspoguļo:
- paredzētos saimnieciskā gada ieņēmumus,
- ieņēmumu tāmes grozījumus sakarā ar papildu vai grozījumu tāmēm,
- saimnieciskā gada laikā konstatētās prasības,
- prasību summas, kas vēl jāiekasē par iepriekšējo saimniecisko gadu,
- ieņēmumus, kas iekasēti saimnieciskajā gadā, un ieņēmumus, kas pārgrāmatoti saskaņā ar 6. panta 3. punktu,
- summas, kas saimnieciskā gada beigās vēl jāiekasē,
- anulētas konstatētās prasības.
Vajadzības gadījumā šai tabulai pievieno pārskatus, kuros atspoguļo 22. pantā minēto operāciju atlikumus un bruto summas;
2) tabulu, kas atspoguļo asignējumu izmaiņas saimnieciskā gada laikā un norāda:
- sākotnējos asignējumus,
- asignējumu grozījumus sakarā ar pārskaitījumiem,
- grozījumus sakarā ar papildu vai grozījumu tāmēm,
- attiecīgā saimnieciskā gada galīgos asignējumus,
- saskaņā ar 6. pantu pārgrāmatotos asignējumus;
3) tabulu, kurā atspoguļots attiecīgajam saimnieciskajam gadam piešķirto asignējumu izmantojums un norādītas:
- uz konkrēto saimniecisko gadu attiecināmās uzņemtās saistības,
- uz konkrēto saimniecisko gadu attiecināmie izdarītie maksājumi,
- saimnieciskā gada beigās vēl maksājamās summas,
- asignējumi, kas pārgrāmatoti saskaņā ar 6. pantu,
- atceltie asignējumi.
Vajadzības gadījumā šai tabulai pievieno pārskatu, kurā norādīti atlikumi un bruto maksājumi sakarā ar 22. pantā minētajām operācijām;
4) tabulu, kur atspoguļots no iepriekšējā saimnieciskā gada pārgrāmatoto asignējumu izmantojums un norādīts:
- pārgrāmatoto asignējumu apjoms,
- maksājumi, kas veikti no pārgrāmatotajiem asignējumiem,
- neizmantotie asignējumi, kas jāatceļ."
54. Regulas 67. pantu aizstāj ar šādu:
"67. pants
1. Administratīvā padome sagatavo arī bilanci, kas parāda Centra aktīvus un pasīvus iepriekšējā saimnieciskā gada 31. decembrī.
Tajā pašā dienā tai pievieno kontu apgrozījuma un atlikumu pārskatu.
Bilances aktīvu daļā iekļauj to ieņēmumu summu, kas jāiekasē, un pasīvu daļā - šajā saimnieciskajā gadā izdarāmo maksājumu summu, kas vēl nav iegrāmatota kontos.
2. Šos dokumentus iesniedz finanšu kontrolierim."
55. Regulas 68. pantu aizstāj ar šādu:
"68. pants
Vēlākais līdz 31. martam Administratīvā padome nosūta Eiropas Parlamentam, Padomei, Komisijai un Revīzijas palātai Centra ieņēmumu un izdevumu pārskatu, finanšu analīzi un iepriekšējā saimnieciskā gada bilanci."
56. Regulas 69. pantā vārdus "Revīzijas padome" aizstāj ar vārdiem "Revīzijas palāta".
57. Regulas 70. pantā vārdus "Revīzijas padome" aizstāj ar vārdiem "Revīzijas palāta".
58. Regulas 71. pantā:
a) vārdus "Revīzijas padome" aizstāj ar vārdiem "Revīzijas palāta";
b) otro daļu aizstāj ar šādu:
"Konkrēti Centrs nodod Revīzijas palātas rīcībā visus dokumentus par līgumu noslēgšanu, pārskatus par naudu un materiāliem, visus uzskaites dokumentus vai apliecinošos dokumentus, kā arī attiecīgos administratīvos dokumentus, visus dokumentus, kas saistīti ar ieņēmumiem un izdevumiem, visus inventāra sarakstus, visus nodaļu štatu sarakstus, ko Revīzijas palāta varētu uzskatīt par vajadzīgiem ieņēmumu un izdevumu pārskata revīzijai, veicot dokumentu pārbaudi vai pārbaudi uz vietas, kā arī visus dokumentus un datus, kas radīti vai ko glabā magnētiskos datu nesējos.";
c) ceturto daļu aizstāj ar šādu:
"Informāciju, ko sniedz saskaņā ar b) punktu, var pieprasīt tikai Revīzijas palāta.";
d) septīto daļu aizstāj ar šādu:
"Saņēmējiem ārpus Centra piešķir palīdzību, ja viņi rakstiski piekrīt, ka Revīzijas palāta kontrolē piešķirto summu izlietojumu."
59. Regulas 72. pantu aizstāj ar šādu:
"72. pants
Revīzijas palātas ziņojumu, kas sagatavots saskaņā ar EEK dibināšanas līguma 206.a pantu, reglamentē šādi noteikumi:
1. Revīzijas palāta vēlākais līdz 15. jūlijam nosūta Centram un Komisijai visas piezīmes par pārskatiem un bilanci, kuras būtu jāiekļauj gada ziņojumos. Šīm piezīmēm jāpaliek konfidenciālām. Vēlākais līdz 31. oktobrim Centrs nosūta atbildi Revīzijas palātai un reizē arī Komisijai.
2. Revīzijas palātas ziņojumā ietilpst finanšu pārvaldības novērtējums.
3. Revīzijas palāta veic vajadzīgos pasākumus, lai Centra atbildes uz tās piezīmēm tiktu publicētas tūlīt pēc piezīmju izteikšanas.
4. Vēlākais līdz 30. novembrim Revīzijas palāta nosūta iestādēm, kas atbild par budžeta izpildes apstiprināšanu, kā arī Centram un Komisijai gada ziņojumu kopā ar atbildēm un nodrošina, ka to publicē Eiropas Kopienu Oficiālajā Vēstnesī."
60. Svītro 73. pantu.
61. Regulas 74. pantu aizstāj ar šādu:
"74. pants
1. Eiropas Parlaments pēc ieteikuma, ko Padome pieņēmusi ar kvalificētu balsu vairākumu, līdz nākamā gada 30. aprīlim atbrīvo Administratīvo padomi no atbildības par ieņēmumu un izdevumu tāmes izpildi. Ja minēto termiņu nevar ievērot, Parlaments vai Padome informē Administratīvo padomi par termiņa atlikšanas iemesliem.
Gadījumā, kad Eiropas Parlaments atliek lēmumu par izpildi, Administratīvā padome veic vajadzīgos pasākumus, lai cik vien iespējams drīz novērstu šķēršļus minētā lēmuma pieņemšanai.
2. Lēmums par izpildi attiecas uz visiem Centra ieņēmumu un izdevumu kontiem, kā arī uz bilances atlikumu un Centra aktīviem un pasīviem, kas atspoguļoti bilancē. Tajā iekļauj novērtējumu attiecībā uz to, kā Administratīvā padome izpildījusi savu budžeta pārvaldības pienākumu iepriekšējā saimnieciskajā gadā.
3. Finanšu kontrolieris ņem vērā lēmumos par izpildi izteiktās piezīmes.
4. Administratīvā padome veic attiecīgus pasākumus, lai atbildētu uz piezīmēm lēmumos par izpildi.
5. Līdz 15. decembrim gadā, kurā pieņem izpildes lēmumu, Centrs ziņo par pasākumiem, kas veikti, ņemot vērā šīs piezīmes, un jo īpaši par norādījumiem, ko tas ir nosūtījis departamentiem, kuri atbild par budžeta izpildi. Šādus ziņojumus nosūta Eiropas Parlamentam, Padomei, Komisijai un Revīzijas palātai.
Pielikumā, kas pievienots ieņēmumu un izdevumu pārskatam par nākamo saimniecisko gadu, Centram jāziņo arī par pasākumiem, kas veikti, ņemot vērā piezīmes lēmumos par izpildi.
6. Apliecinošos dokumentus, kas attiecas uz kontiem un ieņēmumu un izdevumu pārskatu un bilances sagatavošanu, glabā piecus gadus no dienas, kad pieņemts izpildes lēmums attiecībā uz ieņēmumu un izdevumu tāmi.
Tomēr dokumentus, kas attiecas uz nepabeigtām operācijām, glabā ilgāk par minēto laiku - līdz nākamā gada beigām pēc tā gada, kurā minētās darbības pilnīgi pabeidz."
62. Regulas 75. pantu aizstāj ar šādu:
"75. pants
Administratīvā padome, cik vien iespējams drīz, informē Revīzijas palātu par visiem lēmumiem un noteikumiem, kas pieņemti saskaņā ar 3., 6., 8., 14. un 21. pantu.
Revīzijas palātu un finanšu kontrolieri informē par kredītrīkotāju, grāmatveža, grāmatveža palīgu un avansa kontu pārziņu iecelšanu amatā, kā arī par deleģēšanu vai norīkošanu saskaņā ar 18., 20., un 43. pantu.
Administratīvā padome nosūta Revīzijas palātai visus procedūras noteikumus, kas pieņemti finanšu jomā."
63. Iekļauj šādu pantu:
"75.a pants
Līdz dienai, kad stājas spēkā izpildes noteikumi, kas paredzēti Kopienu vispārējam budžetam piemērojamās Finanšu regulas 126. pantā, robežvērtību, kas jānosaka saskaņā ar 46., 48., 49., un 50. pantu, ir šādas:
- 46. panta a) punktā: līgumus līdz ECU 10000 drīkst slēgt, individuāli vienojoties,
- 48. pantā: pārsniedzot ECU 35000, vajadzīga Administratīvās padomes atļauja,
- 49. panta trešajā daļā: par summu ECU 250000 obligāti vajadzīga drošības nauda,
- 50. pantā: līgumus var slēgt, pamatojoties uz faktūrrēķinu vai rēķinu, attiecīgi par ECU 750 un 2000 attiecībā uz izdevumiem ārpus Centra."
2. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Luksemburgā, 1993. gada 30. jūnijā

Labels: 2
4
15